Abrahams sê oor Zuma se vervolging | Maroela Media
Abrahams sê oor Zuma se vervolging
Shaun Abrahams, die nasionale direkteur van openbare vervolging, het Vrydag die NVG se langverwagte besluit of voormalige pres. Jacob Zuma op 'n string korrupsieaanklagte vervolg sal word of nie, tydens 'n mediakonferensie in Pretoria bekend gemaak.
Abrahams het aangekondig dat Zuma wel in die hof sal moet verskyn en dat daar 'n redelike kans bestaan dat vervolging suksesvol sal wees.
Hy het verwys na die lang geskiedenis van die saak wat reeds in 2007 begin het, ná 'n ondersoek oor 'n multi-miljoenrandse wapenooreenkoms. Hy het gesê byna elke direkteur en adjunkdirekteur van openbare vervolging het dié saak al onder oë gehad.
Wat betref die dokumente wat hy van Zuma ontvang het waarom hy nie vervolg moet word nie, het Abrahams 'n span kenners aangestel om deur die bewysstukke te werk en hom van advies te bedien of aanklagte teen Zuma ingestel moet word of nie.
Daar is 16 hoofaanklagte oor 783 beweerde voorvalle van korrupsie (2), bedrog (12), geldwassery (1) en rampokkery (1) wat weer teen Zuma ingestel sal word.
Mokotedi Mpshe, destydse hoof van die NVG, het in April 2009 besluit om Zuma, toe net ANC-president, nie te vervolg nie. Zuma is die maand daarna as president van die land ingehuldig. Op 13 Oktober 2017 het die hoogste hof van appèl egter bevind Mpshe se besluit, om Zuma nie te vervolg nie, was irrasioneel en onredelik. Zuma moes daarna die NVG van redes bedien waarom die klagtes nie weer teen hom ingestel moet word nie. Zuma het einde Januarie dokumente by die NVG ingedien oor hoekom hy nié vervolg moet word nie. Die aanvanklike sperdatum vir dié vertoë was 30 November 2017, maar Zuma is uitstel van sewe weke toegeken.
Die NVG het verlede maand gesê Abrahams het 'n besluit geneem of Zuma wel sy dag in die hof sal hê. Abrahams kon egter eers vandag die besluit bekend maak, aangesien die NVG en die Raad vir die Bevordering van die Suid-Afrikaanse Grondwet (Casac) 'n ooreenkoms aangegaan het waarvolgens Abrahams vir Casac 'n kennistydperk van twee weke sou gee voordat hy sy aankondiging maak. Dié kennistydperk het gister verstryk.
Zuma (75) het op 14 Februarie uit sy amp as president bedank wat 'n einde gebring het aan sy nege jaar lange termyn as president, 'n termyn wat gekenmerk is deur een skandaal na die ander.
Hoop sy sal gaan groot genoeg wees vir sy seuntjie ook…
Dommie verstaan nou nie mooi nie! Van 783 aanklagte net die paartjies waarop zuma vervolg gaan word????
Hoekom nie op almal nie – hy is net so 'n landsburger soos ek. Hoop hy vrot in die tronk….
Trek in sy paspoort.
Baantjies vir boeties! Hoe kan Abrams sy comrade vervolg? Hoop JZ vrot in die tronk. Gerrie Nel – besluit gou of jy SA kan help. Van 783 word dit nou afgewater na minder as 20?
Nou kan ek ook maar woeker om geld in die hande te kry – 783 keer, en net enkeles word ek op verhoor? Wat goed is vir een is goed vir almal.
Word daar nou ook strafregtelike klagtes van regsverydeling teen die korrupte aanklaer ondersoek wat die saak teen zuma laat vaar het, en teen die wat hom tot op hierdie punt beskerm het? Is Zuma nog in die land of sit hy reeds in Dubia?